বাংলাদেশের বিপক্ষে ৫০০ রানের স্বপ্ন নিয়ে মাঠে নামছে পাকিস্তান! - BD Headline
Home খেলা বাংলাদেশের বিপক্ষে ৫০০ রানের স্বপ্ন নিয়ে মাঠে নামছে পাকিস্তান!
বাংলাদেশের বিপক্ষে ৫০০ রানের স্বপ্ন নিয়ে মাঠে নামছে পাকিস্তান!
বিশ্বকাপের আগে ইংল্যান্ড দল নিজেদের মাঠে যেভাবে খেলছিল তাতে করে বিশ্বকাপে ৫০০ রান হওয়ার সম্ভাবনা উড়িয়ে দেওয়া যাচ্ছিল না। তবে কোনো দলই এনিয়ে মুখ ফসকে কিছু বলেনি। গ্রুপ পর্ব শেষ হওয়ার কয়েক ঘন্টা আগে ৫০০ রান করার ঘোষণা দিলো পাকিস্তান। টুর্নামেন্টে টিকে থাকতে হলে ৫০০ রানের বেশিই করতে হবে পাকিস্তানকে।
বাংলাদেশের বিপক্ষে গ্রুপপর্বের শেষ ম্যাচে মাঠে নামছে পাকিস্তান। এবারের বিশ্বকাপে বাংলাদেশেরও এটি শেষ ম্যাচ। বাংলাদেশের সেমিফাইনালে ওঠার আর কোনো সম্ভাবনা নেই। তবে কাগজে কলমে পাকিস্তানের সম্ভাবনা এখনো টিকে আছে। এজন্য বাংলাদেশের পাকিস্তানের হারাতে হবে ৩২০ রানেরও বেশি ব্যবধানে।
ম্যাচপূর্ব সংবাদ সম্মেলনে সাংবাদিকদের প্রশ্নের জবাবে বাংলাদেশের বিপক্ষে ম্যাচে নিজেদের অবস্থান সম্পর্কে বলতে গিয়ে সরফরাজ বলেন, ‘আমরা পুরো চেষ্টাই করবো, কিন্তু বাস্তববাদীও হতে হবে আমাদের। আমরা যদি ৪০০ রান করতে পারি তাহলে এটাও আশা করা যাবে যে প্রতিপক্ষ ৫০ রানে অলআউট হবে। লক্ষ্যটা পরিস্কার। চেষ্টা তো করবোই। আল্লাহ চাইলে আমরা ৫০০ রান করবো আর পরের রাউন্ডেও যাবো।’
এরপরেই অবশ্য বাস্তবের জমিনে ফিরে এসেছেন পাকিস্তান অধিনায়ক। তিনি বলেন, ‘ আমরা চেষ্টার কমতি রাখবো না। তবে এটাই বাস্তবতা যে, টুর্নামেন্টটা ২৮০-৩০০ রানেরই হচ্ছে। ‘
সর্বশেষ চারটি ম্যাচে বাংলাদেশের বিপক্ষে হেরেছে পাকিস্তান। এই পরিসংখ্যানটাও উঠে আসে সংবাদ সম্মেলনে। সরফরাজ আহমেদ বলেন, ‘হ্যাঁ, গত চারটা ম্যাচে আমরা বাংলাদেশের বিপক্ষে হেরেছি। তবে এটা বিশ্বকাপ। আশা করছি, আমরা জিতব।’
একটু পরেই লর্ডসে মুখোমুখি হচ্ছে বাংলাদেশ-পাকিস্তান। বাংলাদেশ সময় সাড়ে তিনটায় শুরু হবে ম্যাচটি।